钦定古今图书集成/明伦汇编/氏族典/第558卷 > 司马𦍛
## 钦定古今图书集成/明伦汇编/氏族典/第558卷 > 司马𦍛

按《晋书汝南文成王亮传》：“亮子𦍛，字延年，太康末，封
西阳县公，拜散骑常侍。亮之被害也，𦍛时年八岁，镇
南将军裴楷窃之以逃得免。及玮诛，进爵为王，历步
兵校尉、左军骁骑将军。元康初，进封郡王。永兴初，以
长沙王乂党废。惠帝还洛，复𦍛封为抚军将军。元帝
践阼，进位侍中太保，以𦍛属尊，元会特为设床。太兴”
初，领大宗师，进位太宰。及王敦平，领太尉。明帝寝疾，
𦍛与王导同受顾命，辅成帝。咸和初，坐弟南顿王宗
免官，降为弋阳县王。及苏峻作乱，𦍛诣峻称述其勋，
峻大悦，矫诏复𦍛爵位。峻平，赐死。世子播，播弟充及
息崧并伏诛，国除。咸康初，复其属籍，以𦍛孙珉为奉
车都尉、奉朝请。